Sarutobi Asuma

Ο Sarutobi Asuma είναι ένας φανταστικός χαρακτήρας στη σειρά anime και manga Naruto. Ανήκει στην ιεραρχική βαθμίδα των  Jounin και αποτελεί τον sensei της «Ομάδας 10», που αποτελείται από τους Nara Shikamaru, Yamanaka Ino και Akimichi Chouji.

Είναι πανύψηλος και μυώδης, και ίσως το χαρακτηριστικότερο που θα μπορούσε να λεχθεί γι’ αυτόν είναι πως καπνίζει μανιωδώς, προς μεγάλη ενόχληση των μαθητών του. Φορά τη συνηθισμένη στρατιωτική στολή των υψηλόβαθμων νίντζα του Konohagakure  και κουβαλά πάντα μαζί του τα trench knives (σιδηρογροθιές με αιχμηρή και πριονωτή άκρη) που χρησιμοποιεί στη μάχη και, τι άλλο, τον αναπτήρα του.

Το όνομα Sarutobi προέρχεται από έναν διάσημο στην ιαπωνική κουλτούρα σαμουράι με το όνομα Sarutobi Sasuke.

Γενικές Πληροφορίες 
 

Λίγα πράγματα είναι προς το παρόν γνωστά για το παρελθόν του Asuma. Όπως αποκαλύφθηκε στο δεύτερο μέρος της σειράς, είναι γιος του Τρίτου Hokage. Στο παρελθόν είχε εγκαταλείψει την Konoha, για να κάνει ό,τι ήθελε αδιαφορώντας για τους άλλους. Σε μια επίσκεψη στον τάφο του πατέρα του ανέφερε πως ακόμη και τότε δεν ένιωθε τύψεις για το γεγονός, ωστόσο ήταν πια πολύ περήφανος για την καταγωγή του από την οικογένεια Sarutobi. Αλλού παραδέχθηκε πως καταλαβαίνει τα μαθήματα της ζωής κάπως αργά και πως καθώς ωρίμαζε γινόταν όλο και πιο ικανός να κατανοήσει το έργο του πατέρα του.

Επίσης ήταν ένας από τους  «Δώδεκα Φύλακες της Φωτιάς»  που προστάτευαν τον Κύριο της Χώρας της Φωτιάς, αν και στο χρονικό διάστημα που εξελίσσεται η ιστορία υπηρετεί κανονικά ως Jounin της Konoha. Οι Φύλακες φαίνεται πως ήταν ιδιαίτερα προικισμένα άτομα με τον Asuma να μην αποτελεί εξαίρεση. Για το λόγο αυτό, έχει επικηρυχθεί από τους εχθρούς της Χώρας της Φωτιάς, για ένα υπέρογκο χρηματικό ποσό. Για ένα κάπως μικρότερο ποσό, είχε επικηρυχθεί ένας μοναχός, ο Chiriku, έτερο μέλος των Φυλάκων και πολύ καλός φίλος του Asuma. Ο θάνατος του τελευταίου κόστισε πολύ στον Asuma. Ενδεικτικό πως τα δύο αυτά άτομα ήταν μέλη των Φυλάκων, είναι το τριγωνικό ύφασμα που φορούν στη μέση με το σύμβολο της φωτιάς.

Στην αρχή της σειράς ο Asuma υπηρετεί κανονικά σαν Jounin και εκπαιδευτής ομάδας και δείχνει να απολαμβάνει τον σεβασμό των νεωτέρων του. Του ανατέθηκε επίσης και η αρχηγία μιας ομάδας από τους  Niju Shotai. Στη μάχη χρησιμοποιούσε τεχνικές της φωτιάς (όπως και αρκετοί νίντζα της Konoha), ενώ είναι γνωστό πως κατέχει chakra τύπου «Αέρα». Αγαπημένο του όπλο στη μάχη σώμα με σώμα ήταν ένα σετ μαχαιριών (trench knives), τα οποία τυλίγονταν γύρω από τα δάχτυλα, και έφεραν πριονωτές λεπίδες. Είναι φτιαγμένα από μέταλλο ευαίσθητο στο chakra του χρήστη, ώστε να μπορεί να τους διοχετεύει προσωρινά κάποιες ιδιότητες. Ο Asuma με το chakra του επέκτεινε τη λεπίδα (στο δεύτερο μέρος σε μήκος κοντού σπαθιού) και τη χρησιμοποιούσε για να προκαλέσει ζημιά στον αντίπαλο. Μπορεί επίσης να τα πετάξει, κι ανάλογα με την ποσότητα chakra που αυτά περιέχουν, να τα κάνει να τρυπήσουν ό,τι βρουν στην πορεία τους, ακόμη και βράχο.

Σαν χαρακτήρας, ο Asuma δείχνει αυτό που θα ονόμαζε κανείς «άνετος τύπος». Δεν δείχνει να συγχύζεται ποτέ, κάνει τα πάντα με στυλ και ακόμη και στη μάχη είναι ήρεμος και συγκρατημένος, ίσως σαν αποτέλεσμα της αυτοπεποίθησής του. Απέναντι στους μαθητές του είναι στοργικός και δείχνει να ενδιαφέρεται πραγματικά γι’ αυτούς. Ενίοτε ανησυχεί και λίγο παραπάνω για τα ελαττώματά τους. Του αρέσει επίσης να συχνάζει μαζί τους κι εκτός προπόνησης για φαγητό ή για να παίξουν επιτραπέζια. Με τον Hatake Kakashi διατηρεί μακροχρόνια φιλία, πράγμα που φαίνεται και από το γεγονός πως όταν ο Asuma αντιμετώπισε κάποιο προσωπικό πρόβλημα θέλησε να το μοιραστεί μαζί του (κεφάλαιο 312 - 313).  

Ο Asuma σκοτώθηκε όταν βρισκόταν σε αποστολή με τους Niju Shotai ενάντια σε δύο μέλη της οργάνωσης Akatsuki που είχαν εισβάλλει στην Konoha. Παρόντες ήταν η υπόλοιπη ομάδα του, καθώς και η «Ομάδα 10». Ο θάνατος του προκάλεσε μεγάλη θλίψη στο χωριό και πολλοί παρευρέθηκαν στην κηδεία του. Ανάμεσά τους, κι ο Konohamaru, που ενώ μέχρι τότε γνωρίζαμε πως συγγένευε με κάποιο τρόπο με τον Asuma (σαν εγγονός του πατέρα του, Τρίτου Hokage),  αποκαλύπτει ο ίδιος πως είναι ανηψιός του. Από ό,τι φαίνεται, λίγο πριν από το θάνατό του, κάτι βασάνιζε την Asuma, και περνούσε ώρες κάνοντας αναδρομές στο μυαλό του και θέτοντας φιλοσοφικά ερωτήματα. Ήθελε να μοιραστεί κάποιες σκέψεις με τον Kakashi, αλλά δεν τα κατάφερε, επισκέφτηκε τον τάφο του πατέρα του για να μιλήσει και δήλωνε συχνά πως τώρα αρχίζει και καταλαβαίνει κάποια πράγματα για το νόημα της ζωής του.

Asuma και Kurenai 

Καθ’ όλη τη διάρκεια της σειράς υπήρχαν έντονα σημάδια πως ο Asuma διατηρούσε αισθήματα (και πιθανώς δεσμό) για την  Kurenai, την sensei της «Ομάδας 8». Σε όλες τις σκηνές εμφανίζονται μαζί, σχεδόν πάντα να κάθονται δίπλα δίπλα. Σε κάποιο περιστατικό, ο Kakashi περιμένει έξω από ένα μαγαζί με γλυκίσματα, όταν παρατηρεί το ζευγάρι να βγαίνει μαζί από εκεί. Τότε τους πείραξε, πως τάχα τα πάνε πολύ καλά οι δυο τους και εκείνοι κοκκίνισαν, η Kurenai πέταξε κάποια δικαιολογία πως τα γλυκά ήταν για την  Anko και ο Asuma έσπευσε να αλλάξει το θέμα. Επιπροσθέτως, η Ino θυμόταν κάποιο περιστατικό όπου ο Asuma επισκέφτηκε το ανθοπωλείο της οικογένειάς της για να ψωνίσει ένα μπουκέτο λουλούδια. Όταν η Ino ρώτησε για ποιον ήταν, ο Asuma αμήχανος έκανε τον αδιάφορο, ενώ η Ino του είπε περιπαιχτικά να μεταφέρει την καλημέρα της στην Kurenai-sensei. Τον τελευταίο καιρό πριν τη μοιραία του αποστολή, ο Asuma φανερά προβληματισμένος επισκέφτηκε τον Kakashi στο νοσοκομείο με σκοπό να του μιλήσει ιδιαιτέρως. Με την εμφάνιση όμως της Kurenai στο δωμάτιο σώπασε μυστηριωδώς, προς μεγάλη έκπληξη του Kakashi.

Λίγο αργότερα το σώμα των Niju Shotai ξεκίνησε από την Konoha σε αποστολή εναντίον δύο επικίνδυνων μελών της οργάνωσης Akatsuki. Αν και Jounin η Kurenai μυστηριωδώς δε συμμετείχε σε καμία από τις είκοσι ομάδες. Ο Asuma διετέλεσε αρχηγός μιας εκ των είκοσι ομάδων και πριν η ομάδα αναχωρήσει, στάθηκαν για λίγα λεπτά έξω από το παράθυρό της κοπέλας. Όταν εκείνη τους ένιωσε και ανάβλεψε, είχαν ήδη φύγει. 

Καθ’ όλη τη διάρκεια της επικίνδυνης αποστολής τους, είχαμε κάποια πλάνα μιας ιδιάιτερα θλιμμένης και ανήσυχης Kurenai, δηλώνοντας σαφώς πως οι δύο είχαν κάποια ρομαντική σχέση. Ακριβώς τη στιγμή που ο Asuma δεχόταν τη θανάσιμη βολή, εκείνη το αισθάνθηκε και ψιθύρισε το όνομά του. Όταν πια έφτασαν τα θλιβερά νέα στην Konoha, η ομάδα του ήταν σε αμηχανία σχετικά με το ποιος θα της μεταφέρει το νέο. Αν και προσφέρθηκε η Tsunade, ζήτησε να πάει στη θέση της, ο αγαπημένος του μαθητής, ο Shikamaru, προκειμένου να μεταφέρει και κάποιο τελευταίο μήνυμα, το οποίο του ψιθύρισε στο αυτί ο Asuma πριν πεθάνει. Τη στιγμή που έμαθε το νέο, η Kurenai κατέρρευσε από θλίψη. Στην κηδεία φαίνεται να τοποθετεί λουλούδια στο μνήμα του Asuma. Όταν κάποια στιγμή ο Shikamaru επέστρεψε στην Konoha έχοντας εκδικηθεί προσωπικά το θάνατο του Asuma, τη συνάντησε και πάλι στον τάφο του. Εκεί, στο κεφάλαιο 342 του manga, αποκαλύφθηκε πως η Kurenai με τον Asuma είχαν παντρευτεί κατά τη διάρκεια της μακράς απουσίας του Naruto από την Konoha, και ήταν ήδη έγκυος σε δικό του παιδί.

Asuma & Ομάδα 10 

Ο Asuma υπήρξε πατρικός απέναντι στην ομάδα του, δείχνοντας πραγματικό ενδιαφέρον για την εκπαίδευση και το μέλλον τους. Μέσα του παραδεχόταν πως η εκπαίδευσή τους ήταν αρκετά δύσκολη, καθώς τους έλειπε το κίνητρο για εκπαίδευση ή ανάληψη αποστολών. Αναρωτιόταν συχνά αν θα τα καταφέρουν, μιας και η ομάδα του αποτελούταν, σύμφωνα με τον τρόπο που ο ίδιος το θέτει, από έναν «λαίμαργο» (Chouji), μια «φωνακλού» (Ino) και έναν «τεμπέλη» (Shikamaru). Ωστόσο ήταν αρκετά εφευρετικός, ώστε να τους ωθεί προς το καθήκον. Παρά τα όποια ελαττώματά τους, δείχνει να απολαμβάνει την παρέα τους, καθώς περνούν και αρκετές ώρες μαζί εκτός προπόνησης ή δουλειάς. Μια αγαπημένη συνήθεια της ομάδας, είναι να γιορτάζει την επιτυχία μιας αποστολής σε ένα εστιατόριο κορεάτικου μπάρμπεκιου.

Η εν λόγω έξοδος συχνά έφερνε τον Asuma σε δύσκολη θέση, καθώς ο Chouji τρώει πάρα πολύ κι ο ίδιος οφείλει σαν επικεφαλής της ομάδας να πληρώσει το λογαριασμό. Πέραν από αυτό όμως συχνά συμβούλευε το μαθητή του πως πρέπει να χάσει βάρος και να αφιερώνει περισσότερο χρόνο στην προπόνηση για το δικό του καλό. Πάνω από όλα όμως, θεωρούσε πως ο Chouji έχει την πιο ευγενική καρδιά από όλους όσους είχε γνωρίσει, πράγμα που τον κάνει αξιόπιστο σύντροφο στη μάχη όσο και στη ζωή.

Όσον αφορά την Ino, παραδεχόταν πως είναι η Kunoichi της Konoha με την μεγαλύτερη πρόοδο (τουλάχιστον στο πρώτο μέρος) και πως ο χαρακτήρας της είναι δυνατός και αξιόπιστος. Επειδή δείχνει να έχει και τη μεγαλύτερη αυτοπεποίθηση από τα μέλη της ομάδας της, της έχει αναθέσει να προσέχει και να υποστηρίζει τους άλλους δύο.

Στο Naruto, η σχέση μαθητή – sensei παίζει συχνά μεγάλο ρόλο στη διαμόρφωση χαρακτήρα και μελλοντικής πορέιας του μαθητή. Επίσης οι σχέσεις αυτές αποτελούν συχνά άξονα που κινεί την πλοκή προς τα εμπρός. Μια από τις πιο ιδιαίτερες και συνάμα συγκινητικές σχέσεις είναι αυτή που με τα χρόνια αναπτύχθηκε μεταξύ Asuma και Shikamaru. Περνώντας χρόνο με το μαθητή του, ο Asuma είχε τη διορατικότητα να δει αυτό που ήταν κρυμμένο για τους άλλους, κάτω από τη βιτρίνα του τεμπέλη και δειλού μαθητή που επιδεικνύει ο Shikamaru. Ήταν αυτός που διαπίστωσε και ανέδειξε τις μεγάλες του πνευματικές ικανότητες, οι οποίες σύμφωνα με τα λεγόμενα του ίδιου του Asuma πριν πεθάνει, θα μπορούσαν να τον φέρουν μέχρι και στη θέση του  Hokage. Οι δυο τους, ακόμη και μετά την διάλυση της ομάδας (την προαγωγή δηλαδή όλων των μελών της σε Chuunin), απολάμβαναν ανά τακτά χρονικά διαστήματα να περνούν το απόγευμα τους παίζοντας Shogi (ιαπωνικό σκάκι). Η ασχολία αυτή ξεκίνησε σε μια προσπάθεια να κινήσει ο Asuma το ενδιαφέρον του Shikamaru για το οτιδήποτε, και εξελίχθηκε σε μια ιεροτελεστία μεταξύ τους, που έλαβε συμβολικές διαστάσεις. Το παράπονο του Asuma ήταν πως δεν κατάφερε να νικήσει το Shikamaru ούτε μία φορά, ωστόσο αυτό δεν έδειχνε να τον ενοχλεί σε σημείο που να σταματήσει να προσπαθεί. Ο ίδιος ο Shikamaru παραδέχτηκε πως όταν παίζουν μαζί, ο Asuma είναι σαν ανοικτό βιβλίο γι’αυτόν, πράγμα που επεκτάθηκε και σε άλλους τομείς. Για παράδειγμα, ο Shikamaru ήταν αυτός που παρατήρησε πως όταν ο sensei του ήταν πολύ στενοχωρημένος και προβληματισμένος έκοβε προσωρινά το αγαπημένο του κάπνισμα, όπως έγινε για παράδειγμα μετά το θάνατο του πάτερα του. 

Οι δυο τους συνέχισαν να αναλαμβάνουν αποστολές μαζί, υπήρξαν μέλη της ίδιας ομάδας των Niju Shotai και έδειχναν να εμπιστεύονται ο ένας τον άλλο απόλυτα. Στη μοιραία τους αποστολή, ο Asuma έδωσε διαταγή στους Kotetsu και Izumo να προσέχουν ιδιαίτερα το Shikamaru και εξέφρασε την άποψη πως όσο ο Shikamaru τον προσέχει, δεν έχει να πάθει τίποτα. Αυτό βγήκε αληθινό, καθώς ο Shikamaru όσο είχε chakra, έκανε τα αδύνατα δυνατά να τον προστατέψει. Κατά τη διάρκεια των τελευταίων στιγμών του Asuma, κι ενώ οι Ino και Chouji έκλαιγαν, ο Shikamaru έμενε σοβαρός και ανέκφραστος, και μόνο αφού ξεψύχησε ο Asuma, πήγε παραπέρα να κλάψει μόνος. Επίσης ήταν ο μόνος στον οποίο ο sensei του μετέφερε το μεγάλο του μυστικό. Εις ανάμνησιν του Asuma, ο Shikamaru κράτησε τον αναπτήρα και τα μαχαίρια του (τα οποία έμαθε με τον τρόπο του να χρησιμοποιεί), καθώς και την αγαπημένη συνήθεια του δασκάλου του να καπνίζει. Στην κηδεία δεν παραβρέθηκε, ωστόσο θεώρησε πως είχε πλέον προσωπική βεντέτα με το νίντζα που σκότωσε τον Asuma. 

Τελικά κατάφερε να τον εκδικηθεί νιώθοντας με κάποιο τρόπο την παρουσία του Asuma πάντα πλάι του και ήταν ακριβώς σαν να τελείωσαν η δυο τους μαζί την αποστολή. Αργότερα ο Shikamaru, πάνω από τον τάφο του δασκάλου του, είχε μια συζήτηση σε βάθος με την Kurenai, όπου εξέφρασε τα συναισθήματα για το δάσκαλό του και υποσχέθηκε να γίνει για το παιδί του Asuma, όσο καλός δάσκαλος και προστάτης ήταν ο Asuma για εκείνον.

Ο Asuma στη Σειρά

Μέρος Πρώτο

Εισαγωγή 
Η δημιουργία της «Ομάδας 10» δεν παρουσιάζεται αναλυτικά στο πρώτο μέρος. Μια μικρή αφήγηση  γεγονότων υπάρχει στο δεύτερο μέρος (σημείο στο οποίο δεν έχει ακόμη φτάσει το anime): Το πρώτο τους απόγευμα ο Asuma πήρε την ομάδα του σε κάποιο ήσυχο μέρος για να γνωριστούν και τους δήλωσε, έστω και χαμογελώντας ευχάριστα, πως επρόκειτο να είναι σκληρός εκπαιδευτής. Τότε παρατήρησε πως τα παιδιά έβηχαν και έκλαιγαν, και αμήχανα τους είπε πως δεν ήταν να ανάγκη να βάλλουν τα κλάματα από τώρα. Ωστόσο ο Shikamaru του έβαλε τις φωνές πως τα σύννεφα καπνού που έβγαιναν από το τσιγάρο του τους έπνιγε και έκανε τα μάτια τους να τσούζουν και να δακρύζουν.

Αν και ο Asuma κάνει κάποιες εμφανίσεις σαν ανώνυμος Jounin, την πρώτη του επίσημη εμφάνιση στο πρώτο μέρος (κεφάλαιο 34) κάνει την ημέρα που έγιναν οι επίσημες δηλώσεις για τις ομάδες που θα λάμβαναν μέρος στις εξετάσεις των Chuunin. Ο κάθε sensei, ανάλογα με το αν θεωρούσε τους μαθητές του έτοιμους για να συμμετάσχουν κατέθετε την υποψηφιότητά τους υπό το όνομά του. Ο Asuma δηλώνει την «Ομάδα 10» χωρίς δισταγμό, παρά την έλλειψη πείρας τους, το ίδιο και οι Kurenai και Kakashi για τις ομάδες 8 και 7 αντίστοιχα. Επειδή ήταν η πρώτη χρονιά εδώ και κάποια καιρό που οι νεοφώτιστοι Genin θα λάμβαναν μέρος στις εξετάσεις, η κίνηση αυτή των τριών εκπαιδευτών ξεσήκωσε αντιδράσεις. Ωστόσο ο Kakashi υποστήριξε πως τα παιδιά παραπονιούνταν για την ευκολία των αποστολών τους και πως θα ήταν πολύ ενδιαφέρον να υποβληθούν σε κάποια δύσκολη δοκιμασία. Έτσι, οι Rookie Nine εμπλέκονται στη διαδικασία των εξετάσεων και οι τρεις sensei περνούν μαζί κάποιες ώρες συζητώντας για τις εξετάσεις και τις πιθανές δυσκολίες που θα αντιμετωπίσουν οι μαθητές τους.

Οι Προκριματικοί 
Ο Asuma κάνει την επανεμφάνισή του μετά το τέλος του δεύτερου μέρους των εξετάσεων, όπου τα παιδιά κλήθηκαν να συμμετάσχουν σε μια σειρά από αγώνες ένας προς έναν, ώστε να μειωθεί στο μισό ο αριθμός τους πριν το μεγάλο τελικό. Εκεί παρατηρεί προσεκτικά την πρόοδο των μαθητών του, σχολιάζοντας κατά διαστήματα την απόδοσή τους. Ο Shikamaru περνά το εμπόδιο της Kin από το Otokagure υλοποιώντας ένα έξυπνο τρικ. Η Ino αποκλείστηκε μαζί με την αιώνια ανταγωνίστρια (αλλά και καλύτερη φίλη) της Haruno Sakura. Ωστόσο ο Asuma εξέφρασε την άποψη πως η Ino κάνει μεγάλες προόδους. Όταν, τέλος, ερχόταν η σειρά του Chouji, ο τελευταίος φοβισμένος και κουρασμένος θέλησε να παραιτηθεί από την προσπάθεια. Ο Asuma όμως, συνηθισμένος στην έλλειψη κινήτρων των μαθητών του, του υποσχέθηκε πως αν προσπαθήσει θα τον κερνούσε στο αγαπημένο τους εστιατόριο όση ποσότητα φαγητού ήθελε. Επίσης πως αν η μάχη ξέφευγε σε επικινδυνότητα θα επενέβαινε όπως συνέβη στη μάχη των  Neji και  Hinata. Η Ino και ο Shikamaru παρατήρησαν βέβαια πως ο Asuma δεν ήταν ανάμεσα σε αυτούς που επενέβησαν στην εν λόγω περίπτωση. Αν και ο Chouji τελικά ηττήθηκε, ωστόσο οι διαβεβαιώσεις του Asuma ήταν αρκετές να τον κάνουν να μπει στον κόπο να παλέψει. Στο μήνα που ακολούθησε τους αγώνες αυτούς ο Asuma κι ο Chouji βοήθησαν το Shikamaru στην προπόνησή του. Ωστόσο ο Asuma αναγκάστηκε να θέσει γι' άλλη μια φορά το Κορεάτικο Μπάρμπεκιου σαν δόλωμα, κυρίως για τον Chouji.

Εξετάσεις: 3ος Άθλος 
Τη μέρα διεξαγωγής του τρίτου και τελευταίου μέρους των εξετάσεων, ο Asuma παρακολούθησε, παρέα πάντα με την Kurenai, τον αγώνα του Shikamaru με την Temari από το Sunagakure. Η μάχη εξελίχθηκε χωρίς κανέναν να το περιμένει σε αγώνα επιβολής της στρατηγικής δεινότητας των δύο αντιπάλων. Κάποια στιγμή που ο Shikamaru φαινομενικά δεν έμπαινε καν στον κόπο να κουνηθεί, έκλεισε τα μάτια και πήρε με το σώμα του μια παράξενη στάση. Τότε η Kurenai παρατήρησε πως ο Asuma χαμογελούσε και τον ρώτησε αν ο Shikamaru έκανε κάποια τεχνική. Εκείνος της απάντησε πως απλά σκεπτόταν και πως γνώριζε πολύ καλά αυτή την στάση από τα παιχνίδια Shogi με το μαθητή του. Ήταν μια συνήθεια του Shikamaru όταν σκεπτόταν έντονα, κι όταν άνοιγε πλέον τα μάτια του δεν υπήρχε περίπτωση να ηττηθεί. Η Kurenai όμως, αρνήθηκε να πιστέψει πως το παιδί ήταν και τόσο έξυπνο, επειδή οι βαθμοί του στο σχολείο ήταν σχεδόν όσο άθλιοι ήταν και του Naruto. Ο Asuma τότε εξήγησε πως ο Shikamaru ήταν τόσο τεμπέλης που στα διαγωνίσματα δεν είχε διάθεση να σηκώσει καν το μολύβι και επιπλέον τον έπαιρνε ο ύπνος. Ωστόσο στο Shikamaru άρεσε να παίζει δύσκολα παιχνίδια στρατηγικής, όπως το Shogi. Έτσι ο Asuma, μη βγάζοντας νόημα, αποφάσισε να τον δοκιμάσει. Επειδή ήξερε πως το παιδί δεν θα καθόταν στα σοβαρά να κάνει κάποιο τεστ, μεταμφίεσε με πονηριά ένα σε κάποιον από τους αγαπημένους του γρίφους. Το τεστ κατέδειξε πως ο Shikamaru είναι μια σούπερ ιδιοφυΐα με  IQ άνω του 200.  Όσο για τη μάχη του, κατάφερε να αφήσει το στάδιο με το στόμα ανοικτό.

Η Καταστροφή της Konoha  

Οι εξετάσεις έληξαν άδοξα κατόπιν εισβολής ξένων δυνάμεων στην Konoha. Από τους λίγους που έμειναν μάχιμοι, ο Shikamaru ακολούθησε τη Sakura και το Naruto στο δάσος σε αποστολή που τους ανέθεσε ο Kakashi. Όταν ανακάλυψαν πως τους κυνηγούσε εχθρική ομάδα με εννιά νίντζα, παρά τη δειλία του ο Shikamaru έμεινε πίσω να τους καθυστερήσει, γνωρίζοντας πως είχε ελάχιστες πιθανότητες να γυρίσει ζωντανός. Πράγματι πέτυχε τον αντικειμενικό σκοπό του, ωστόσο ήταν έτοιμος να εξολοθρευτεί. Τότε από το πουθενά εμφανίστηκε ο Asuma και εξουδετέρωσε με περισσή ευκολία και τους εννέα εχθρούς, με τη χρήση των μαχαιριών του. Μια νότα στο στιλ του Asuma προσθέτει το γεγονός (που ωστόσο παρέμεινε στις σελίδες του manga και δεν εμφανίστηκε ποτέ στο anime) πως στο τέλος της σύντομης μάχης πέταξε και έσβησε το τσιγάρο του στο αίμα των αντιπάλων του που είχε σκορπίσει τριγύρω.

Η Konoha σώθηκε τελικά, με κόστος τη ζωή του Τρίτου Hokage και πατέρα του Asuma, του Sarutobi. Η συγγένεια τους αποκαλύφθηκε στον αναγνώστη / θεατή πολύ αργότερα. Ο Asuma παραβρέθηκε στην κηδεία σε κάποια συνηθισμένη θέση, ανάμεσα στους άλλους. Ωστόσο σταμάτησε για λίγο καιρό το κάπνισμα από τη θλίψη του.

Η Επιστροφή του Itachi 
Κατά τη διάρκεια των ημερών που ακολούθησαν, ο Asuma «συνελήφθη» μαζί με την Kurenai σε ένα μαγαζί, από τον Kakashi. Ο τελευταίος τους πείραξε σχετικά με το ραντεβού τους, μα εκείνοι έμειναν αμήχανοι και άλλαξαν γρήγορα θέμα. Ο Kakashi άρχισε επίτηδες να μιλά περί ανέμων και υδάτων κάνοντας τους νόημα προς δυο αγνώστους που στέκονταν παραδίπλα. Το ζευγάρι μπήκε αμέσως στο νόημα και λίγο παρακάτω σταμάτησε τους δύο υπόπτους. Όπως αποδείχτηκε ήταν οι Hoshigaki Kisame,  Nukenin από το Kirigakure, και ο Uchiha Itachi, αδελφός του  Sasuke, Nukenin από το Konohagakure. Ενεπλάκησαν σε μάχη, με κύριο αντίπαλο του Asuma τον Kisame, που προσπάθησε να χτυπήσει την Kurenai με το τεράστιο σπαθί του, τη  Samehada. Παρά τη μυϊκή δύναμη του Asuma, ο Kisame έδειχνε να υπερτερεί. Τους δύο ήρθε να ενισχύσει ο Kakashi, ωστόσο όλοι μαζί κινδύνεψαν όταν ο Itachi αποφάσισε να χρησιμοποιήσει το Mangekyou Sharingan του. Μετά την εμφάνιση του Maito Gai, οι δύο εχθρικοί νίντζα υποχώρησαν προσωρινά.

Ο Asuma δεν κάνει κάποια άλλη εμφάνιση στο δεύτερο μέρος γιατί έλειπε σχεδόν πάντα σε αποστολές όπως και οι άλλοι Jounin κατά την περίοδο έλλειψης ανθρώπινου δυναμικού που ακολούθησε. Ωστόσο η «Ομάδα 10», δεν παρέλειψε να επιστρέψει στο αγαπημένο της εστιατόριο, τουλάχιστον μια φορά ακόμη, για να γιορτάσει την ανακήρυξη του Shikamaru σε Chuunin. Εκεί ο Asuma κατάφερε να ρίξει το ηθικό του Chouji κάνοντάς του παρατήρηση σχετικά με τα περιττά κιλά και την έλλειψη προπόνησής του.

Μέρος Δεύτερο

Επίσκεψη στον Kakashi 
Ο Asuma κάνει την επανεμφάνισή του στο κεφάλαιο 312 του δεύτερου μέρους, όπου και επισκέπτεται τον Kakashi στο νοσοκομείο. Δεν είναι γνωστή κάποια ιδιαίτερη ασχολία του αυτά τα δυόμισι χρόνια, πέραν του ό,τι όλα τα μέλη της ομάδας του πέρασαν στη βαθμίδα των Chuunin. Ο Asuma χάρισε στα μέλη της ομάδας από ένα ζευγάρι όμοια σκουλαρίκια, τους παίνεψε και ζήτησε να μην ξεχάσουν πως αποτέλεσαν κάποτε την «Ομάδα 10». Την περίοδο αυτή ο Asuma δείχνει να περνά κάποια φάση επαναπροσδιορισμού των σκέψεων και των αξιών του, για λόγο που έμεινε αρκετό καιρό άγνωστος. Κάποιους από τους προβληματισμούς του αυτούς θέλησε να συζητήσει ιδιαιτέρως με το φίλο του Kakashi, η είσοδος όμως της Kurenai δεν τον άφησε. Ο Kakashi πίστεψε πως ο Asuma δεν θα είχε πρόβλημα να μιλήσει μπροστά της, εκείνος όμως σώπασε μυστηριωδώς.

Αποκαλύψεις 
Μέσα στις επόμενες μέρες έκανε επίσκεψη στον τάφο του Τρίτου Hokage. Αφήνοντας τις σκέψεις του να ξεχυθούν, ζήτησε συγγνώμη για κάποια παλιά απερίσκεπτη συμπεριφορά του. Όπως  αναφέρει, δεν μετανιώνει για εκείνες τις μέρες, ωστόσο αναγνωρίζει τώρα, έστω και αργά, το έργο του Τρίτου και αισθάνεται υπερήφανος που ανήκει στην οικογένεια Sarutobi. Η σκηνή κλείνει με την πολυαναμενόμενη αποκάλυψη πως πράγματι είναι γιος του Τρίτου.
Πολύ αργότερα, στην δική του πια κηδεία, επιβεβαιώνεται πως ο εγγονός του πατέρα του, ο Konohamaru, είναι ανιψιός κι όχι γιος του.

Ο «Βασιλιάς»  
Ο Asuma εξακολουθεί την αγαπημένη του συνήθεια να μοιράζεται κάποια από τα απογεύματά του, παίζοντας Shogi με το Shikamaru. Κάποια μέρα λοιπόν, εκτελεί μια ασυνήθιστη για αυτόν επιθετική κίνηση, που έχει το όνομα Bougin. Αυτό παραξένεψε το Shikamaru, που γνώριζε πολύ καλά πως και στο Shogi και στην πραγματική μάχη, μια τέτοια πρωτοβουλία δεν αντιπροσώπευε ούτε εκείνον, ούτε το sensei του. Τότε ο Asuma εξέφρασε την άποψη πως για να προστατέψει κανείς το «Βασιλιά» του, οφείλει πού και πού να κάνει θυσίες. Καταλαβαίνοντας πως ο Asuma δεν αναφερόταν πλέον μόνο στο παιχνίδι, ο Shikamaru ρώτησε αν κάτι συνέβαινε εκείνες τις μέρες. Ο Asuma το αρνήθηκε, δηλώνοντας απλά πως μόλις τελευταία κατάλαβε τη σημασία του «Βασιλιά». Τότε με μια όμορφη παρομοίωση, αντιστοίχισε τα πρόσωπα της πραγματικής ζωής με τα πιόνια στο Shogi. Ο Shikamaru θα μπορούσε να είναι ο «ιππότης» (το άλογο), το οποίο αν και δεν έχει πολύ δύναμη, ωστόσο κινείται με ευέλικτο τρόπο πίσω από τον αντίπαλο και προχωρά, ακριβώς σαν τον ευφάνταστο τρόπο σκέψης του Shikamaru. Για τον εαυτό του, ο Asuma κράτησε το ρόλο του αξιωματικού της θυσίας. Ο Shikamaru ρώτησε αν ο βασιλιάς είναι ο Hokage, ωστόσο ο Asuma είπε πως αν και ο ίδιος αυτό πίστευε κάποτε, τελευταία είχε αλλάξει γνώμη. Άφησε όμως για αργότερα την αποκάλυψη αυτής της πληροφορίας θεωρόντας πως ο Shikamaru χρειαζόταν χρόνο για να καταλάβει.

Η Εκπαίδευση του Naruto 
Κάποια άλλη παρτίδα, διέκοψε η άφιξη του Naruto. Ο τελευταίος ζήτησε από τον Asuma να του διδάξει τον τρόπο που χειρίζεται κανείς το αέρινο τσάκρα(wind chakra). Έχοντας μόλις χάσει ένα στοίχημα πάνω στην παρτίδα, ο Asuma βρίσκει την ευκαιρία να το φορτώσει στο Naruto. Θα του εξηγούσε με την προϋπόθεση να πληρώσει το επόμενο γεύμα της «Ομάδας 10» στο εστιατόριο. Ο Naruto δέχτηκε. Οπότε ο Asuma βγάζοντας τα μαχαίρια του, του εξήγησε πως περνώντας chakra σε αυτά, και οραματιζόμενος τη ροή δύο αντίθετων ρευμάτων που συγχωνεύονταν, μπορούσε να τα κάνει τόσο αιχμηρά που διαπερνούσαν ακόμη και βράχο αν τα πετούσε σε αυτόν. Μια μικρή επίδειξη έπεισε το Naruto, που ευχαρίστησε και ...εξαφανίστηκε μιας και ήταν απλά ένα Kage Bunshin (κλώνος σκιάς). Ο Asuma γελώντας ικανοποιημένος, δήλωσε πως μάλλον ο Naruto ξέχασε πως ο Chouji ήταν μέλος της ομάδας και ο Shikamaru τον αποκάλεσε μοχθηρό.

Niju Shotai vs. Akatsuki 

Με την έλευση των Hidan και Kakuzu, μελών των Akatsuki, στη Χώρα της Φωτιάς, η Tsunade ενημερώνει τους Niju Shotai πως αποστολή τους είναι να βρουν τους δύο παρείσακτους. Εκεί ο Asuma πληροφορείται για το θάνατο του παλαιού συντρόφου του, του μοναχού Chiriku. Πριν φύγει από την Konoha, η ομάδα της οποίας ηγείται (Shikamaru, Izumo & Kotetsu) κάνει μια σύντομη στάση μπρος στη βεράντα της Kurenai. Όταν εκείνη ένιωσε κάτι και ανάβλεψε ανήσυχη, εκείνοι είχαν ήδη φύγει. Ο Asuma αναχωρώντας είπε με παραίτηση «Κάποιος πρέπει να το κάνει κι αυτό». Στον κατεστραμμένο ναό της χώρας, η ομάδα παίρνει πληροφορίες και μαντεύει πως οι κακοποιοί σκοπεύουν να ανταλλάξουν το σώμα του (επικηρυγμένου από τους εχθρούς του) Chiriku με χρήματα. Εκεί ο Asuma αποκαλύπτει πως και το δικό του κεφάλι αξίζει ένα αστρονομικό ποσό. Η ομάδα φεύγει, αφού ο πρεσβύτερος του ναού προσεύχεται για λίγα λεπτά για την ασφάλειά τους. Στο δρόμο ο Shikamaru εκφράζει για άλλη μια φορά την ανησυχία πως ο sensei του φέρεται περίεργα τελευταία, μιας και έχει κόψει το κάπνισμα εδώ και λίγες μέρες. Ο Asuma διασκεδάζει με το ενδιαφέρον του μαθητή του, ωστόσο εφιστά σε όλους την προσοχή πως ο εχθρός τους είναι πολύ επικίνδυνος.

Στο σταθμό ανταλλαγής λύτρων, ο Hidan απομονωμένος από το σύντροφό του αιφνιδιάζεται από την επίθεση της ομάδας των τεσσάρων που θεωρούν πως τον σκότωσαν. Οι τελευταίοι με φρίκη ανακαλύπτουν πως δεν μπορεί να σκοτωθεί. Ο Asuma σκέφτεται τον Chiriku και τραβά τα μαχαίρια του, όταν ο Kakuzu κάνει αιφνιδιαστική επίθεση στο Shikamaru. Εκείνος ξεφεύγει στο παρά πέντε, κι ο Asuma παρεμποδίζει δεύτερη επίθεση συσπειρώνοντας την ομάδα γύρω του. Κι ενώ ο Hidan ξεκινά την «ιεροτελεστία» του, ο Asuma αποφασίζει να αψηφήσει τον κίνδυνο, να επιτεθεί με σκοπό να καταφέρει ο Shikamaru να ακινητοποιήσει το Hidan όταν αυτός δεν προσέχει, ώστε να του πάρει μετά ο Asuma το κεφάλι. Ο Shikamaru έχει τις ενστάσεις του, ωστόσο ο Asuma, παραδεχόμενος πως οι δυνάμεις του δεν φτάνουν αυτές του εχθρού, φωνάζει πως αν δεν θέλουν να σκοτωθούν όλοι και να βάλουν την Konoha σε κίνδυνο, ο δρόμος της θυσίας είναι μονόδρομος. Ο Shikamaru σκέπτεται πως δεν έχει ξαναδεί έτσι τον Asuma, ενώ φέρνει στο μυαλό του την κίνηση Bougin στο Shogi. Ο Asuma διατάζει τους άλλους δυο να καλύπτουν το αγόρι και λέει πως δεν θα πέσει εύκολα, πόσο μάλλον όταν έχει το Shikamaru να τον προστατεύει.

Έπειτα πέφτει σε μια λυσσαλέα μάχη με το Hidan, χρησιμοποιώντας τις τεχνικές του, όταν χάνει λίγο αίμα από κάποιο ασήμαντο τραύμα. Αυτό ήταν αρκετό για την ιεροτελεστία του Hidan, βάση της οποίας ό,τι ζημιά πάθαινε το δικό του σώμα, πάθαινε ταυτόχρονα κι ο αντίπαλός του. Αν όμως ο Hidan δεχόταν θανατηφόρο χτύπημα ως αθάνατος θα ζούσε, ο Asuma όμως όχι. Όταν ο Hidan προσπάθησε να διαπεράσει το ίδιο του το σώμα με ένα αιχμηρό παλούκι, ο Shikamaru κατάφερε να τον εμποδίσει με επιτυχία, χάρις στην αξιοθαύμαστη αναλυτική του ικανότητα. Παρά τον πανικό του, ήταν σε θέση να σκεφτεί τη βέλτιστη λύση, ώστε να αποδεσμεύσει το δάσκαλό του. Ο Asuma αποκεφαλίζει αμέσως το Hidan μα εκείνος δεν πεθαίνει, αφού ο Kazuzu «ξαναράβει» το κεφάλι του συντρόφου του. Οι νίντζα της Konoha μένουν άναυδοι κι απελπισμένοι. Ο Kakuzu ακινητοποιεί τους Izumo και Kotetsu, ενώ ο Shikamaru δεν μπορεί να σταθεί πια όρθιος από την εξάντληση που του προκάλεσε η τεχνική του. Με τρόμο παρακολουθεί τον Hidan  να επαναλαμβάνει την ιεροτελεστία του, δεσμεύοντας εκ νέου τον ήδη βαριά τραυματισμένο Asuma. Ανήμπορος, παρακολούθησε το δάσκαλό του να πέφτει κάτω από τη χαριστική βολή. Κάπου πίσω στην Konoha, η Kurenai συγκλονισμένη διαισθάνεται το γεγονός.

Ο Θάνατος του Asuma 
Την κατάσταση σώζει η άφιξη ενισχύσεων από την ομάδα των Ino, Chouji, Raidou και Aoba.  Οι Akatsuki οπισθοχωρούν προσωρινά, η ομάδα όμως δεν προφταίνει να μεταφέρει τον  Asuma πίσω. Η Ino του παρέχει της πρώτες βοήθειες, μα στα μάτια της ο Shikamaru διαβάζει πως δεν υπάρχει ελπίδα. Καλεί λοιπόν όλη την ομάδα, να ακούσει προσεκτικά τις τελευταίες λέξεις που είχε να τους πει ο sensei τους. Για τον Chouji, ο Asuma φύλαξε καλά λόγια σχετικά με την ομορφιά της ψυχής του, και του είπε πως θα μπορούσε να είναι σίγουρος πως γι’ αυτό θα είχε πάντα πλάι του τους φίλους του να υποστηρίζει ο ένας τον άλλο. Τον συμβούλεψε για μια τελευταία φορά να χάσει βάρος για το καλό της υγείας του, κι ο Chouji κλαίγοντας υποσχέθηκε πως τουλάχιστον θα προσπαθούσε. Έπειτα ο Asuma, αναγνωρίζοντας πως η Ino είχε τον πιο δυνατό χαρακτήρα, της ανέθεσε να προσέχει τους άλλους δύο. Την συμβούλεψε ακόμη να μην χάσει από τη Sakura, ούτε στην τέχνη του νίντζα, ούτε στην αγάπη.

Όλη αυτή την ώρα ο Shikamaru στεκόταν ανέκφραστος δίπλα στο κεφάλι του sensei του. Ο Asuma τον παίνεψε για τη δύναμη του μυαλού του, προσθέτοντας πως η αίσθηση του σαν νίντζα ήταν πολύ σωστή. Οι ικανότητες αυτές θα μπορούσαν να τον κάνουν μέχρι και Hokage, άσχετα αν – προσέθεσε χαμογελώντας ο Asuma – η φυγόπονη φύση του επαναστατούσε. Έπειτα του ψιθύρισε στο αυτί ποιον ακριβώς εννοούσε για «Βασιλιά», αφήνοντάς τον άναυδο. Τέλος, ζήτησε να του βάλλουν στο στόμα ένα τελευταίο τσιγάρο. Τις στιγμές που ακολούθησαν, τα μέλη της ομάδας θυμήθηκαν από μια χαρακτηριστική ή αστεία στιγμή, καθώς και τα σημαντικότερα σημεία στην πορεία της ομάδας. Τότε το τσιγάρο του Asuma κύλησε κάτω και ο ίδιος ξεψύχησε. Ενώ, οι Ino και Chouji έκλαιγαν απελπισμένοι, οι άλλοι ενήλικες σκέπασαν το σώμα και είπαν μερικά ευγενικά λόγια. Μόνο ο Shikamaru πήρε κάποιο τσιγάρο και πήγε μόνος παρά πέρα. Φυλάσσοντας το από τη βροχή, το άναψε, τράβηξε μια ρουφηξιά κι άρχισε να βήχει. Ανακατεύοντας τα δάκρυά του με τη βροχή, δικαιολογήθηκε πως ήταν ο καπνός που του πείραζε τα μάτια. (Αναφορά στη μέρα που συστάθηκε η ομάδα).

Η Εκδίκηση 
Από κει κι έπειτα η «Ομάδα 10» με πρωτοστάτη το Shikamaru, μπήκε σε μια οργισμένη προσπάθεια να πάρει εκδίκηση. Ο Shikamaru από τότε κουβαλούσε μαζί τα προσωπικά αντικείμενα του Asuma. Μετά από επικίνδυνες προσπάθειες, ήταν αυτός, που σε κάποιο απομονωμένο κομμάτι της γης της οικογένειάς του, κατάφερε με πονηριά να ζώσει τον Hidan με εκρηκτικά. Νιώθοντας την ανάμνηση του δασκάλου του πλάι του να του λέει πως ήταν περήφανος, κάπνισε το τελευταίο του τσιγάρο, αποχαιρέτησε τον Asuma ήρεμος πια και πέταξε την καύτρα στο δολοφόνο του sensei του.

Η Αποκάλυψη του «Βασιλιά» 
Γυρνώντας στην Konoha ο Shikamaru συναντά στο νεκροταφείο την Kurenai. Εκείνη του αποκαλύπτει πως ο Asuma της είχε αναφέρει πως θεωρούσε το Shikamaru τον αγαπημένο του μαθητή και τον ρώτησε αν νιώθει μοναξιά τώρα που δεν έχει κάποιον να παίζει Shogi. Εκείνος δήλωσε πως ο Asuma του έμαθε ένα σωρό χρήσιμα και άχρηστα πράγματα και το Shogi ήταν απλά ένα από αυτά. Προσέθεσε πως ήταν πολύ λυπημένος, αλλά και πως θα ήταν παιδιάστικη συμπεριφορά να κλαίει συνεχώς γι’ αυτό. Ο Asuma ήταν γι’ αυτόν αξιοπερίεργο φαινόμενο, ωστόσο τον θεωρούσε ως τον πιο κουλ ενήλικα που γνώρισε ποτέ. Και για να ανταποδώσει, δήλωσε πως όταν η Kurenai έφερνε στον κόσμο το μωρό της, θα αποτελούσε για εκείνο το ίδιο καλός προστάτης και δάσκαλος όσο καλός υπήρξε και ο Asuma. Έτσι αποκαλύφθηκε πως ο βασιλιάς που ψιθυρίστηκε στο αυτί του Shikamaru δεν ήταν άλλος από τις επόμενες γενεές παιδιών της Konoha, για τις οποίες θυσιάστηκε τόσο ο Τρίτος Hokage όσο και ο Asuma σαν γνήσιος γιος του.

Σημειώσεις 

Χαρακτήρες Naruto